Nøddeafgiften skal afskaffes, da den er kompliceret og byrdefuld for de danske virksomheder.

Godt nyt til alle nøddeelskere.

Regeringens nye iværksætterudspil, der har til formål at skabe mere vækst i Danmark, fokuserer også på et bestemt produkt.

Et af initiativerne handler særligt om at afskaffe den danske afgift på nødder. Der er nemlig otte forskellige afgiftssatser på nødder, og der er ingen sundhedsmæssig begrundelse for at bevare de komplicerede afgifter, mener regeringen.

Derfor vil regeringen afskaffe nøddeafgiften. Hvis forslaget bliver vedtaget, kan danskerne se frem til billigere nødder i supermarkederne.

Sådan beskattes nødder i dag Mandler beskattes med 29,14 kr. pr. kilo, hvis de er ubehandlet. Når de er hakket, ristet eller skallen er pillet af, er det 34,88 kr.

Cashewnødder beskattes ligesom mandler.

Hasselnødder beskattes med 19,41 kr. pr. kilo, hvis de er ubehandlet. Når de er hakket, ristet eller skallen er pillet af, er det 23,29 kr.

Pekannødder beskattes med 19,41 kr. pr. kilo, og hvis de forarbejdes er prisen den samme.

Pistacienødder besattes med 19,41 kr. pr. kilo, og hvis de forarbejdes er prisen den samme.

Valnødder 19,41 kr. pr. kilo, og hvis de forarbejdes er prisen den samme.

Jordnødder beskattes med 9,73 kr. kiloet, hvis de er ubehandlet. Når de er hakket, ristet eller skallen er pillet af, er det 11,59 kr.

Kokosnødder beskattes med 5,79 kr. og hvis de forarbejdes er prisen den samme. Kilde: Skat Kilde: Skat

Forslaget er fremkommet, da flere fødevarevirksomheder har efterspurgt en afskaffelse af nøddeafgiften, da den ofte er kompleks og byrdefuld for virksomhederne, som har svært ved at navigere i reglerne.

Regeringen vurderer, at en afskaffelse af nøddeafgiften kommer til at koste 185 mio. kr. i 2018 og 180 mio. kr. årligt på længere sigt.

Forslaget om afskaffelse af afgiften hyldes af Dansk Erhverv.

»Det er en god dag, hvis vi kommer af med en af vores mest gakkede afgifter. Nødder er sunde, men afgifterne gør dem så dyre, at mange forbrugere fravælger dem. Desuden er det voldsomt bøvlet for virksomhederne at administrere afgifterne, alt efter om nødderne er hakkede, smuttede, med skal eller noget helt fjerde. Det er helt ud af proportioner i en moderne og dynamisk verden,« siger markedsdirektør Henrik Hyltoft fra Dansk Erhverv.

Afgiften på nødder blev indført i 1922, hvor den indgik i en samlet lovgivning om afgifter på luksusvarer. Lovgivingen var særligt målrettet lakrids, marcipan og chokolade, men for at undgå at danskerne selv lavede sit marcipan blev afgiften også omfattet nødder.

Grunden til de komplicerede nøddeafgifter skyldes særligt, at afgiften er individuel alt efter, hvilken nød der er tale om, og om den er hakket eller ej.